РЕПУБЛИКА СРБИЈА

Општина Медвеђа

Општинска управа

Одељење за општу управу

Број: 553-253/2/2023-02

Медвеђа, 12.12. 2023.год.

Комисија за избор корисника помоћи за покретање, развој и унапређење доходовних активности интерно расељених лица смештених на територији општине Медвеђа, на основу Правилника о условима и критеријумима за доделу помоћи, на седници одржаној дана 12.12.2023.године, објављује:

**ЈАВНИ ПОЗИВ ЗА ДОДЕЛУ ПОМОЋИ**

**за покретање, развој и унапређење доходовних активности интерно расељених лица** **смештених на територији општине Медвеђа**

**да у року од 30 дана поднесу захтев за доделу помоћи.**

**I ПРЕДМЕТ ЈАВНОГ ПОЗИВА И УСЛОВИ ЈАВНОГ ПОЗИВА**

Предмет јавног позива је помоћ за покретање, развој и унапређење доходовних активности интерно расељених лица смештених на територији општине ( у даљем тексту Помоћ), коју је општини Медвеђа одобрио Комесаријат за избеглице и миграције Републике Србије Уговором број:9-9/1256 од 15.11.2023.године (код Општине заведеним под бр.06-401-78/2023-1 од 20.11.2023.године) у појединачном максималном износу до 250.000,00 динара по породици.

**Право на помоћ имају сва избегла и интерно расељена лица која испуњавају услове утврђене Правилником.**

Основни услов да би лице могло конкурисати је: **боравиште** на подручју општине Медвеђа и да подносилац пријаве или чланови његовог породичног домаћинства испуњавају неке од следећих критеријума:

1. да је Подносилац пријаве евидентиран као интерно расељено лице или поседује легитимацију интерно расељеног лица;

2. да имају боравиште на територији општине Медвеђа, на дан објављивања јавног позива;

3. да нису укључени у неки други пројекат економског оснаживања,у текућој години;

4. да нису корисници помоћи у пројектима економског оснаживања више од три пута (укључујући и овај јавни позив);

5. уколико су били корисници помоћи у економском оснаживању да су исти наменски користили (наведено Комисија проверава у јединици локалне самоуправе или на терену);

6. да је активност за коју је помоћ тражена од значаја за егзистенцију породице;

7. да има предуслове за обављање делатности за коју тражи Помоћ:

-да поседује потребно знање и вештине за покретање, развој и унапређење економског оснаживања на коју се односи Помоћ;

- за пољоприведну делатност и сточарство да је власник, закупац или корисник земљишта и/или помоћних објеката;

- за занатску или услужну делатност да је власник или закупац простора у коме ће обављати делатности

- за друге делатности у складу са делатношћу наведеној у пријави.

Право на помоћ се реализује попуњавањем захтева - пријавног обрасца, који се преузима заједно са текстом Јавног огласа у згради општине Медвеђа у канцеларији писарнице општинске управе општине Медвеђа**,** у месним канцеларијама или на на сајту општине Медвеђа [www.medvedja.ls.gov.rs](http://www.medvedja.ls.gov.rs)

**II ПОТРЕБНА ДОКУМЕНТА ЗА ПРИЈАВУ НА ЈАВНИ ОГЛАС**

Уз пријаву - попуњен захтев за доделу Помоћи, која се подноси у Општини, подносилац је дужан да достави следеће доказе:

Подносилац пријаве за себе и чланове породичног домаћинства доставља следеће доказе:

1. Уредно попуњен и потписан образац пријаве;

2. Фотокопију легитимације интерно расељеног лица (НАПОМЕНА: обавезно за Подносиоца пријаве, а за остале чланове породичног домаћинства уколико су евидентирани као интерно расељена лица);

3. Фотокопију личне карте за све чланове породичног домаћинства са 16 и више година (очитане, уколико је у питању биометријска лична карта са чипом);

4. Изјаву оверену код надлежног органа овере да Подносилац пријаве и чланови његовог породичног домаћинства нису укључени у неки други програм/пројекат економског оснаживања, у текућој години;

5. Доказ о приходима:

-Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање; у случају да се ради о незапосленом члану породичног домаћинства који није регистрован код Националне службе за запошљавање, изјава оверена код надлежног органа којом се потврђује да је Подносилац пријаве незапослен и да нема приходе;

- Потврда послодавца о висини примања у месецу који претходи месецу подношења пријаве на Јавни позив–за запослене чланове породичног домаћинства;

- Чек од пензије за месец који претходи месецу објављивања овог Јавног позива или уколико лице не остварује примања по основу пензије-потврда надлежне службе или изјава оверена код надлежног органа да лице не остварује примања по основу пензије у Републици Србији и/или другој држави;

6. За чланове породичног домаћинства узраста 15- 26 година – доказ о школовању (потврда надлежне образовне инсистуције о школовању), уколико ови чланови породичног домаћинства нису на школовању - доказе наведене у тачки 5. овог става (докази о приходима);

7. Доказ за породично домаћинство са дететом са инвалидитетом или сметњама у развоју-Решење Комисије за категоризацију деце или мишљење интер-ресорне комисије за децу са телесним инвалидитетом или сметњама у развоју;

8. Доказ о смањењу или губитку радне способности или телесном оштећењу- Решење о смањењу или губитку радне способности или телесном оштећењу за члана породице са инвалидитетом;

9. За једнородитељску породицу прилаже се:

- потврда о смрти брачногдруга;

- решење надлежног суда о проглашењу несталог лица за умрло;

- извод из матичне књиге рођених за децу без утврђеног очинства;

- пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета, или уколико се ради о ван брачним партнерима чија је заједница престала да траје), а уз оба доказа потребно је приложити изјаву Подносиоца пријаве оверену код надлежног органа да се Подносилац пријаве непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, Подносилац пријаве није заснова обрачну или ванбрачну заједницу;

10. Потврда претходног послодавца/сертификат/уверење о преквалификацији и сл., фотокопија радне књижице или изјава оверена код надлежног органа овере да лице има потребно знање и вештину за покретање, развој и унапређење доходовне активности на коју се односи Помоћ;

11. Потврда да је Корисник прошао обуку за израду пословних планова или обуку Националне службе за запошљавање, (односи се на Подносиоце пријаве који су наведену обуку прошли);

12. Доказ да има регистровану делатност (односи се на Подносиоце пријава који аплицирају за помоћ у области занатских и услужних делатности и подноси се након објављивања Коначне листе у року од 30 дана, а пре доношења Одлуке о додели помоћи, а на позив Комисије);

13. Доказ да покреће активност:

- да је регистровао и покреће нову активност,

- изјава да покреће активност (ако није регистровао нову активност коју покреће, исту мора регистровати до доношења Одлуке о додели помоћи); Уколико Корисник планира активност у оквиру пољопривредне делатности за сопствене потребе, потребно је да о томе достави оверену изјаву код надлежног органа.

14. доказ о власништву/закупу/коришћењу земљишта, помоћних објеката и простора у складу са активностима за коју се аплицира.

Поред доказа наведених у ставу 1. овог члана, Комисија за избор корисника може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

Тражени докази достављају се у неовереним фотокопијама , осим потврде послодавца о висини примања за претходна три месеца и изјаве два сведока који се достављају у оригиналу или овереној копији.

Комисија, по потреби, може од сваког подносиоца пријаве да затражи додатна документа  и има право да врши проверу веродостојности приложене документације путем увида у оригинале или на други одговарајући начин.

**Неблаговремене пријаве се неће разматрати.**

**III ПОСТУПАК ДОДЕЛЕ ПОМОЋИ**

Ред првенства за избор Корисника утврђује се на основу броја бодова које Корисник као Подносилац пријаве о ствари, а према следећим мерилима:

1) да активност за коју је Помоћ тражена доприноси побољшању услова живота породичног домаћинства Корисника: - 10 бодова;

2) да је Корисник прошао обуку за израду пословних планова или обуку Националне службе зазапошљавање: -10 бодова;

3) да има претходно искуство у обављању активности: - 10 бодова;

4) да поседује знање и вештине за обављање активности: - 10 бодова;

5) да има регистровану делатност: - 20 бодова;

6) да покреће активност – Помоћ користи први пут: - 20 бодова;

7) Породично домаћинство/породица са дететом/децом до 18 година и/или студентом до26 година: - 10 бодова

-Једнородитељско домаћинство/породица са дететом/децом до 18година и/или студентом до26 година: - 20 бодова

8) Жена носилац домаћинства: - 10 бодова.

Комисија од саме предаје пријаве поступа у складу са одредбама Закона о општем управном поступку , тако да , ако пријава садржи неки формални недостатак који спречава поступање по пријави или је непотпун, то члан Комисије обавештава подносиоца захтева о томе и одређује рок који не може бити краћи од 8 дана, и упозорава на правне последице неотклањања недостатака пријаве.

Kомисија приступа прегледу пристиглих захтева и врши избор корисника помоћи, у складу са усвојеним Правилником.

На основу броја бодова које Подносилац пријаве оствари према мерилима из чл.5.и 6.овог правилника, Комисија утврђује предлог листе Корисника за доделу Помоћи (у даљем тексту: Предлог листе).

Предлог листе Корисника Комисија објављујe на исти начин као и Јавни позив.

На Предлог листе подносилац пријаве може уложити приговор Комисији, у року од 15 (петнаест) дана од дана објављивања Предлога листе.

Комисија је обавезна да о пристиглим приговорима одговори у року од 15 (петнаест) дана од дана истека рока за подношење приговора.

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује коначну листу Корисника за доделу Помоћи (удаљем тексту:Коначна листа).

Коначну листу Комисија објављује одмах поутврђивању на исти начин као и Јавни позив.

На основу Коначне листе Комисија доноси Одлуку о додели помоћи, а најкасније у року од 30 дана од дана утврђивања Коначне листе. Одлука се доставља лицима на која се односи.

Лица из става 1. овог члана имају право жалбе на Одлуку о додели помоћи Општинском Већу, преко Комисије, у року од 15 (петнаест) дана од дана достављања Одлуке о додели помоћи.

**IV ПОДНОШЕЊЕ ПРИЈАВНОГ ОБРАСЦА И ПРАТЕЋЕ ДОКУМЕНТАЦИЈЕ**

Пријавa се подноси у Kанцеларији писарнице општинске управе општине Медвеђа**,** или препорученом поштом на адресу: Општинска управа општине Медвеђа, Краља Милана бр.48, 16240 Медвеђа са назнаком ''Јавни позив за помоћ – робе и материјала за покретање, развој и унапређење доходовних активности ИРЛ“

**Рок за подношење пријаве са пратећом документацијом је 30 (тридесет) дана од дана објављивања Јавног позива на сајту Општине Медвеђа.**

ПРЕДСЕДНИК КОМИСИЈЕ

Иван Костић